12. ฐานะการเงินและผลการดำเนินงาน

12.1 งบการเงิน

รายงานการตรวจสอบบัญชีของผู้สอบบัญชีในระยะเวลา 5 ปีที่ผ่านมา
ผู้สอบบัญชีได้ให้ความเห็นในรายงานการตรวจสอบแบบไม่มีเงื่อนไข

12.2 คำอธิบายและการวิเคราะห์ฐานะการเงินและผลการดำเนินงาน

(1) ผลการดำเนินงานที่ผ่านมา

บริษัท อุตสาหกรรมถังโลหะไทย จำกัด (มหาชน)
และบริษัทย่อยมีกำไรสุทธิจากการประกอบธุรกิจรวม 143.95 ล้านบาท เพิ่มขึ้น 0.15 ล้านบาท
หรือคิดเป็นร้อยละ 0.10 เมื่อเปรียบเทียบกับปี 2550

บริษัทและบริษัทย่อยมีรายได้จากการขายจำนวน 1,460.69 ล้านบาท เพิ่มขึ้นจำนวน 253.73
ล้านบาท หรือเพิ่มขึ้นคิดเป็นร้อยละ 21.02 และมีรายได้ค่าเช่าค่าบริการจำนวน 49.38 ล้านบาท
เพิ่มขึ้นจำนวน 1.21 ล้านบาท คิดเป็นร้อยละ 2.52 เมื่อเปรียบเทียบกับปีก่อน
บริษัทและบริษัทย่อยมีรายได้อื่นจำนวน 10.41 ล้านบาท ประกอบด้วยดอกเบี้ยรับ 1.54 ล้านบาท
รายได้จากเงินชดเชยค่าภาษีอากร 0.83 ล้านบาท เงินปันผลรับ 2.11 ล้านบาท และรายได้อื่น
5.93 ล้านบาท ต้นทุนขายต่อรายได้จากการขายของบริษัทและบริษัทย่อยลดลงจากร้อยละ 87.11
ในปี 2550 เป็นร้อยละ 80.34 ในปี 2551 หากรวมผลขาดทุนจากการลดมูลค่าวัตถุดิบ
ต้นทุนขายจะเท่ากับร้อยละ 83.52 ลดลงเท่ากับร้อยละ 3.59 ต้นทุนค่าเช่าและค่าบริการลดลง
0.45 ล้านบาท ค่าใช้จ่ายในการขายและบริหารเพิ่มขึ้น 7.58 ล้านบาท คิดเป็นร้อยละ 10.35
มีดอกเบี้ยจ่ายลดลง 1.97 ล้านบาท คิดเป็นร้อยละ 50.78 และมีภาษีเงินได้นิติบุคคลเพิ่มขึ้น 5.39
ล้านบาท คิดเป็นร้อยละ 19.89 เมื่อเปรียบเทียบกับปีก่อน

ในปีที่ผ่านมา บริษัทและบริษัทย่อยมีรายได้จากการขายสินค้าเพิ่มสูงขึ้นในทุกกลุ่มผลิตภัณฑ์
โดยเพิ่มขึ้นทั้งปริมาณและราคาสินค้าที่จำหน่ายได้ โดยการจำหน่ายถังโลหะมีรายได้เพิ่มขึ้น 191.07
ล้านบาท เพิ่มขึ้นคิดเป็นร้อยละ 26.83 ผลิตภัณฑ์พลาสติกมีรายได้เพิ่มขึ้น 78.19 ล้านบาท
เพิ่มขึ้นคิดเป็นร้อยละ 14.59 เมื่อเปรียบเทียบกับปีก่อน อันเนื่องมาจากในช่วง 2
ไตรมาสแรกของปี วัตถุดิบหลักของบริษัทและบริษัทย่อยปรับราคาสูงขึ้นอย่างรวดเร็ว
และมีไม่เพียงพอต่อความต้องการใช้บรรจุภัณฑ์ที่มีปริมาณเพิ่มขึ้น
บริษัทได้จัดเตรียมวัตถุดิบให้เพียงพอต่อความต้องการ
ทำให้บริษัทและบริษัทย่อยขายสินค้าได้เพิ่มขึ้นตามคำสั่งซื้อของลูกค้า
และสามารถปรับราคาขายตามราคาวัตถุดิบที่ปรับเพิ่มสูงขึ้นได้
แต่จากการเกิดวิกฤติการณ์ทางเศรษฐกิจในสหรัฐอเมริกา ตั้งแต่ปลายไตรมาสที่ 3 ของปี
และรุกลามไปทั่วโลก มีผลทำให้กำลังซื้อของลูกค้าของบริษัทและบริษัทย่อยลดลงอย่างมาก
อีกทั้งราคาวัตถุดิบมีการปรับลดลงอย่างรุนแรง ทำให้ในไตรมาสที่ 4
บริษัทและบริษัทย่อยมียอดการจำหน่ายสินค้าลดลง และจากการที่ราคาวัตถุดิบปรับตัวลดลง
บริษัทและบริษัทย่อยจึงตั้งค่าเผื่อการลดมูลค่าวัตถุดิบจำนวน 46.43 ล้านบาท
บริษัทและบริษัทย่อยพยายามจัดการบริหารงานให้มีประสิทธิภาพเหมาะกับสถานการณ์
มีการชำระหนี้คืนสถาบันการเงินก่อนกำหนด รายจ่ายดอกเบี้ยจึงลดลง คิดเป็นร้อยละ 50.78
เมื่อเปรียบเทียบกับปีก่อน

บริษัทและบริษัทย่อยได้รับการส่งเสริมการลงทุนจากคณะกรรมการส่งเสริมการลงทุน (BOI)
ทำให้กำไรจากการประกอบกิจการที่ได้รับการส่งเสริมจำนวน 121.20 ล้านบาท
ได้รับการยกเว้นภาษีเงินได้นิติบุคคลเป็นมูลค่า 30.66 ล้านบาท

บริษัทและบริษัทย่อยไม่ได้รับผลกระทบจากอัตราแลกเปลี่ยนเงินตราต่างประเทศ
ทั้งนี้เนื่องจากปริมาณธุรกรรมมีน้อยและส่วนใหญ่ได้ป้องกันความเสี่ยงโดยทำสัญญาซื้อขายเงินตราต่างประเทศล่วงหน้า

บริษัทและบริษัทย่อยมีรายได้ทั้งสิ้น 1,520.47 ล้านบาท เพิ่มขึ้นจากปี 2550 จำนวน 183.25
ล้านบาท หรือคิดเป็นร้อยละ 13.70
บริษัทและบริษัทย่อยมีรายได้หลักจากการจำหน่ายผลิตภัณฑ์บรรจุภัณฑ์คิดเป็นร้อยละ 96.07
ของรายได้รวม เพิ่มขึ้นเมื่อเทียบกับปีก่อนร้อยละ 5.81
ส่วนที่เหลือเป็นรายได้จากค่าเช่าค่าบริการคิดเป็นร้อยละ 3.25 และรายได้อื่นคิดเป็นร้อยละ 0.68

อัตรากำไรขั้นต้นของบริษัทและบริษัทย่อยเพิ่มขึ้นจากร้อยละ 12.89 ในปี 2550 เป็นร้อยละ 19.66
ในปี 2551 และอัตรากำไรจากการดำเนินงานเพิ่มขึ้นจากร้อยละ 7.82 เป็นร้อยละ 11.78
ซึ่งเป็นผลมาจากรายได้จากการจำหน่ายสินค้าของบริษัทและบริษัทย่อยที่เพิ่มขึ้น
และต้นทุนขายสินค้าของบริษัทและบริษัทย่อยปรับตัวลดลง แต่อัตราส่วนกำไรสุทธิปรับลดลงจากร้อยละ
10.75 เป็นร้อยละ 9.47
อันสืบเนื่องมาจากบริษัทและบริษัทย่อยมีการบันทึกผลขาดทุนการลดมูลค่าวัตถุดิบจำนวน 46.43
ล้านบาท ทำให้มีค่าใช้จ่ายเพิ่มสูงขึ้น กำไรจึงลดลง
ถึงแม้ว่าบริษัทและบริษัทย่อยจะมีรายได้จากการขายมากขึ้นก็ตาม

สำหรับอัตราผลตอบแทนต่อผู้ถือหุ้นลดลงจากร้อยละ 11.33 เป็นร้อยละ 10.57 ในปี 2551
บริษัทโดยคณะกรรมการบริษัทมีมติให้จ่ายเงินปันผลจากการดำเนินงานงวดปี 2551 คือตั้งแต่วันที่ 1
มกราคม 2551 ถึง 31 ธันวาคม 2551 ในอัตราหุ้นละ 4.00 บาท รวมเป็นเงิน 60 ล้านบาท
คิดเป็นร้อยละ 52.15 ซึ่งนโยบายการจ่ายเงินปันผลจะจ่ายไม่น้อยกว่าร้อยละ 40
ของกำไรสุทธิตามงบการเงินเฉพาะบริษัท
คณะกรรมการบริษัทจะได้นำเสนอให้ผู้ถือหุ้นพิจารณาอนุมัติในการประชุมผู้ถือหุ้นประจำปี 2552
ในวันที่ 27 เมษายน 2552 นี้

(2) ฐานะการเงิน

  สินทรัพย์

1)  ส่วนประกอบของสินทรัพย์

สินทรัพย์หมุนเวียนเพิ่มขึ้น 97.09 ล้านบาท หรือคิดเป็นร้อยละ 17.20
โดยเงินสดและรายการเทียบเท่าเงินสดเพิ่มขึ้น 4.81 ล้านบาท เงินลงทุนชั่วคราวเพิ่มขึ้น 34.04
ล้านบาท ลูกหนี้การค้าสุทธิลดลง 10.17 ล้านบาท สินค้าคงเหลือเพิ่มขึ้น 66.89 ล้านบาท
และสินทรัพย์หมุนเวียนอื่นเพิ่มขึ้น 1.73 ล้านบาท

สินทรัพย์ไม่หมุนเวียนลดลง 61.70 ล้านบาท หรือคิดเป็นร้อยละ 6.67
โดยเงินฝากธนาคารเพื่อการค้ำประกันลดลง 3.14 ล้านบาท เงินลงทุนระยะยาวเพิ่มขึ้น 4.67
ล้านบาท สินทรัพย์ให้เช่าสุทธิลดลง 18.35 ล้านบาท จากการตัดค่าเสื่อมราคา
ที่ดินอาคารและอุปกรณ์สุทธิลดลง 44.64 ล้านบาท เป็นค่าเครื่องจักรและอุปกรณ์ที่ซื้อเพิ่มจำนวน
24.40 ล้านบาท และจากการตัดค่าเสื่อมราคาทรัพย์สินประจำปี จำนวน 69.04 ล้านบาท

2)  คุณภาพของสินทรัพย์

บริษัทและบริษัทย่อยเห็นว่าสินทรัพย์ที่มีอยู่ได้แสดงมูลค่าที่แท้จริงและไม่มีรายการใดที่มีข้อบ่งชี้ว่าจะทำให้ด้อยค่าหรือไม่ได้รับคืน
ซึ่งหากมีทางบริษัทและบริษัทย่อยก็ได้ตั้งสำรองหรือค่าเผื่อการลดค่าไว้แล้ว
ตามหมายเหตุประกอบงบการเงิน ข้อ 3.5, ข้อ 3.11, ข้อ 5 ถึง ข้อ 13
จากตารางอัตราส่วนแสดงประสิทธิภาพในการดำเนินงานจะเห็นได้ว่าในปี 2551
บริษัทและบริษัทย่อยมีอัตราผลตอบแทนใกล้เคียงกับปีก่อน โดยที่มีอัตราผลตอบแทนจากสินทรัพย์ถาวร
และอัตราการหมุนของสินทรัพย์ เพิ่มขึ้น

+------------------------------------------------+----------+----------+
|   อัตราส่วนแสดงประสิทธิภาพในการดำเนินงาน            | ปี 2551   | ปี 2550   |
+------------------------------------------------+----------+----------+
|  อัตราส่วนผลตอบแทนจากสินทรัพย์                      | 9.55%    | 9.67%    |
+------------------------------------------------+----------+----------+
|  อัตราผลตอบแทนจากสินทรัพย์ถาวร                     | 25.88%   | 24.38%   |
+------------------------------------------------+----------+----------+
| อัตราการหมุนของสินทรัพย์                            | 1.01 เท่า | 0.90 เท่า |
+------------------------------------------------+----------+----------+

ลูกหนี้การค้าสุทธิลดลงจาก 241.72 ล้านบาท เป็น 231.55 ล้านบาท ลดลง 10.17 ล้านบาท
คิดเป็นร้อยละ 4.21 ระยะเวลาเก็บหนี้เฉลี่ยลดลงจาก 70 วัน เป็น 58 วัน
โดยนโยบายการให้สินเชื่ออยู่ระหว่าง 30-90 วัน ลูกหนี้ค้างชำระที่เกินกว่า 90 วัน ลดลงจาก
3.39 ล้านบาท เป็น 3.12 ล้านบาท บริษัทและบริษัทย่อยได้ตั้งค่าเผื่อหนี้สงสัยจะสูญไว้จำนวน
2.67 ล้านบาท (ดูหมายเหตุประกอบงบการเงิน ข้อ 7)

  สภาพคล่อง

1)  กระแสเงินสด

จำนวนและสัดส่วนของกระแสเงินสดจากกิจกรรมต่าง ๆ

+--------------------------------------------------+---------+---------+
| รายละเอียดกระแสเงินสด                              | ปี 2551  | ปี 2550  |
|                                                  | (       | (       |
|                                                  | ล้านบาท) | ล้านบาท) |
+--------------------------------------------------+---------+---------+
| กำไรจากการดำเนินงานก่อนการเปลี่ยนแปลงในสินทรัพย์และหนี้สิน | 316.15  | 223.83  |
+--------------------------------------------------+---------+---------+
|  จากกิจกรรมดำเนินงาน                               | 139.28  | 193.44  |
+--------------------------------------------------+---------+---------+
| จากกิจกรรมลงทุน                                    | (56.48) | (       |
|                                                  |         | 104.58) |
+--------------------------------------------------+---------+---------+
| จากกิจกรรมจัดหาเงิน                                 | (77.99) | (       |
|                                                  |         | 136.09) |
+--------------------------------------------------+---------+---------+
| เงินสดและรายการเทียบเท่าเงินสดเพิ่มขึ้น (ลดลง)           | 4.81    | (47.23) |
+--------------------------------------------------+---------+---------+
| เงินสดและรายการเทียบเท่าเงินสด ณ 31 ธันวาคม           | 86.35   | 81.54   |
+--------------------------------------------------+---------+---------+

ในปี 2551 บริษัทและบริษัทย่อยมีกำไรที่เป็นตัวเงินจากการดำเนินงานเพิ่มขึ้นจาก 223.83
ล้านบาท เป็น 316.15 ล้านบาท เพิ่มขึ้น 92.32 ล้านบาท
จากการที่บริษัทและบริษัทย่อยจำหน่ายสินค้าได้มากขึ้น
แต่เงินสดสุทธิจากกิจกรรมดำเนินงานลดลงจาก 193.44 ล้านบาท เป็น 139.28 ล้านบาท ลดลง
54.16 ล้านบาท จากการที่บริษัทและบริษัทย่อยมีสต็อกสินค้าและวัตถุดิบคงเหลือเพิ่มขึ้นสุทธิ 66.69
ล้านบาท

กระแสเงินสดจากกิจกรรมลงทุนลดลงจากปีก่อน 48.10 ล้านบาท
โดยเงินสดจ่ายเพื่อซื้อสินทรัพย์ถาวรลดลง 28.84 ล้านบาท
และการลงทุนในเงินลงทุนชั่วคราวลดลง 21.77 ล้านบาท
การลงทุนในสินทรัพย์ถาวรของบริษัทลดลง
เนื่องจากเครื่องจักรและอุปกรณ์ที่มีอยู่ของบริษัทและบริษัทย่อยยังเพียงพอต่อการผลิตสินค้าเพื่อจำหน่าย
และบริษัทยังไม่มีนโยบายจะเพิ่มกำลังการผลิต นอกจากการซื้อทดแทนเครื่องจักรเก่าเท่านั้น

บริษัทและบริษัทย่อย จ่ายคืนเงินกู้ยืมแก่สถาบันการเงินจำนวน 20.59 ล้านบาท
ทำให้ภาระหนี้รวมของบริษัทและบริษัทย่อยคงเหลือเพียง 1.34 ล้านบาท จากเดิมจำนวน 21.93
ล้านบาท (ตามหมายเหตุประกอบงบการเงินข้อ 14, ข้อ16)
ภาระดอกเบี้ยจ่ายของบริษัทและบริษัทย่อยจึงลดลงจาก 3.89 ล้านบาท เป็น 1.91 ล้านบาทในปี
2551

  2) อัตราส่วนสภาพคล่อง

  --------------------------------------- --------------- ---------------
  รายละเอียดสภาพคล่อง                       ปี 2551          ปี 2550

  อัตราส่วนสภาพคล่อง                         6.55 เท่า        3.77 เท่า

  อัตราส่วนสภาพคล่องหมุนเร็ว                   3.71 เท่า        2.56 เท่า

  อัตราส่วนหมุนเวียนลูกหนี้การค้า                 6.17 เท่า        5.12 เท่า

  ระยะเวลาเก็บหนี้เฉลี่ย                       58.35 วัน        70.31 วัน

  ระยะเวลาขายสินค้าเฉลี่ย                     15.13 วัน        15.92 วัน

  อัตราส่วนหมุนเวียนเจ้าหนี้                     17.07 เท่า       11.06 เท่า

  ระยะเวลาชำระหนี้                          21.09 วัน        32.55 วัน

  CASH CYCLE                              52.39 วัน        53.68 วัน
  --------------------------------------- --------------- ---------------

จากอัตราส่วนสภาพคล่องที่แสดงไว้
แสดงให้เห็นว่าสภาพคล่องของบริษัทและบริษัทย่อยมีอัตราส่วนที่ดีขึ้นมากเมื่อเทียบกับปี 2550
ทำให้บริษัทและบริษัทย่อยยังมีสภาพคล่องเพียงพอที่จะดำเนินธุรกิจได้อย่างมีประสิทธิภาพ

โครงสร้างเงินทุน

โครงสร้างเงินทุนของบริษัทและบริษัทย่อยอยู่ในเกณฑ์ที่ดีตลอดหลายปีที่ผ่านมา
อัตราส่วนหนี้สินต่อส่วนผู้ถือหุ้นเท่ากับ 0.08 เท่า เปรียบเทียบกับปีก่อนที่ 0.13 เท่า
ซึ่งเป็นอัตราส่วนที่ต่ำมาก เมื่อเปรียบเทียบกับกิจการประเภทเดียวกัน
บริษัทและบริษัทย่อยไม่มีนโยบายที่จะก่อหนี้เกินกว่าความจำเป็นของธุรกิจ
ในส่วนของผู้ถือหุ้นของบริษัทและบริษัทย่อยเพิ่มขึ้นจาก 1,315.04 ล้านบาท เป็น 1,408.36
ล้านบาท เพิ่มขึ้น 93.32 ล้านบาท คิดเป็นร้อยละ 7.07
จากการเพิ่มขึ้นของกำไรสะสมที่ยังไม่ได้จัดสรรจาก 512.84 ล้านบาท เป็น 602.79 ล้านบาท
คิดเป็นเพิ่มขึ้นร้อยละ 17.54
อันสืบเนื่องมาจากกำไรที่มาจากผลประกอบการของบริษัทและบริษัทย่อย

สำหรับหนี้สิน บริษัทและบริษัทย่อยลดลงจาก 174.36 ล้านบาท เป็น 116.43 ล้านบาท ลดลง
57.93 ล้านบาท คิดเป็นร้อยละ 33.22 โดยเจ้าหนี้และตั๋วเงินจ่ายการค้าลดลง 43.33 ล้านบาท
สินเชื่อจากสถาบันการเงินลดลง 19.74 ล้านบาท และหนี้สินอื่นเพิ่มขึ้น 1.22 ล้านบาท
เจ้าหนี้และเงินกู้ยืมจากบุคคลที่เกี่ยวข้องเพิ่มขึ้น 10.00 ล้านบาท จากการจัดประเภทหนี้สิน
ตามหมายเหตุประกอบงบการเงินข้อ 14 ถึงข้อ 16 โดยมีอัตราดอกเบี้ย หลักประกัน
และเงื่อนไขของหนี้สินเป็นไปตามปกติทั่วไป
บริษัทและบริษัทย่อยไม่มีภาระหนี้เงินกู้ยืมเป็นเงินตราต่างประเทศ ยกเว้นภาระ L/C
ในการซื้อวัตถุดิบจากต่างประเทศ ตามหมายเหตุประกอบงบการเงิน ข้อ 26
ซึ่งบางส่วนได้ซื้อสัญญาประกันความเสี่ยงไว้แล้วตามหมายเหตุประกอบงบการเงินข้อ 24

3) ปัจจัยและอิทธิพลหลักที่อาจกระทบต่อผลการดำเนินงานหรือฐานะการเงินในอนาคต

ปัจจัยและอิทธิพลหลักที่อาจกระทบต่อผลการดำเนินงานในอนาคต
รายละเอียดดูตามหัวข้อเรื่องปัจจัยความเสี่ยง

4) ค่าตอบแทนจากการสอบบัญชีและตรวจสอบระบบควบคุมภายใน

4.1 ค่าตอบแทนจากการสอบบัญชี

บริษัท และบริษัทย่อยทุกบริษัทใช้ผู้สอบบัญชีจากสำนักงานเดียวกัน
ในปีที่ผ่านมาจ่ายค่าตอบแทนการสอบบัญชีให้แก่สำนักงานสอบบัญชีที่ผู้สอบบัญชีสังกัดเป็นจำนวนเงินรวม
1,660,000 บาท เพิ่มขึ้นจากปีก่อน 90,000 บาท

4.2 ค่าบริการอื่น

บริษัทและบริษัทย่อยจ่ายค่าตอบแทนการตรวจสอบระบบการควบคุมภายในให้แก่สำนักงานผู้ตรวจสอบในรอบปีบัญชีที่ผ่านมาเป็นจำนวนเงิน
270,000 บาท เพิ่มขึ้นจากปีก่อน 20,000 บาท